તીર્થાધીરાજ શ્રી શત્રુંજયગિરિરાજની જાત્ર કરી વ્યવસાયની શોધમાં ગમે ગામની ભોમકા ઉપર ભાગ્યના મંડાણ કરવા ડગ ભર્યા. તે દરમ્યાન મહારાજા વીરધવલ રાજ્ય વ્યવસ્થા માટે કોઈ પ્રજ્ઞાવાન પ્રધાન અને શૂરવીર સેનાપતિની શોધમાં હતા. તે જ વખતે જેમ ઝવેરી હીરાના મૂલને પારખે તેમ ભરયુવાનીમાં પ્રવેશવા સાથે રાજસભામાં પગરવ માંડતા પુણ્યશાળીના લાલાટના લેખ વાંચી મહારાજાએ હર્ષોલ્લાસપૂર્વક વસ્તુપાળને ધોળકા અને ખંભાતનું મહામંત્રીપદ અને તેજસ્વી તેજપાળને રાજસૈન્યનું સેનાપતિપદ આપ્યું. ઉભયબંધુએ પોતાના શૌર્ય અને સમજણના સમન્વયથી રાજા અને પ્રજાના હૈયા સાથે રાજ ભંડારો છલકાવ્યા. પરમાત્માની આજ્ઞાને વફાદાર રહેલા બંને ભાઈઓની કીર્તિ સર્વત્ર ફેલાવા લાગી. અનેક જિનાલયના નિર્માણનો લાભ લઇ સદ્વતિને સાધવાના પ્રયાસમાં રત રહેતા હોવાથી અવસરે ગિરનાર ગિરિવરની સંઘ સાથે યાત્રાનો અવસર આવ્યો.